
MUOADDIMAH 

Manusia tetap manusia, dari dahulu hingga sekarang. Kejadiannya tidak berubah. 
Tujuan hidup mereka tidak berubah. Keperluan asas di sepanjang sejarah yang dilalui 
oleh manusia juga tidak berubah. Apa yang bertambah adalah bilangan mereka. 
Daripada Nabi Adam a. s. dengan Hawa a. s., anak-pinak dan cucu-cicit mereka telah 
bertambah begitu ramai hingga melewati angka 4 billion orang. 

Pada zaman Nabi Adam a. s., meskipun bilangan anak-anaknya ketika itu tidak ramai 
sedangkan bumi tempat mereka tinggal itu luas, rezeki melimpah-ruah, namun anak- 
anak baginda sudah pun berhadapan dengan masalah. Pertelingkahan berlaku di 
antara Habil dan Qabil yang berpunca daripada masalah siapakah yang berhak 
mengahwini Aqlaima. Masalah itu memuncak sehingga berakhir dengan Qabil 
membunuh Habil. 

Masalah anak Nabi Adam a. s. tidak berhenti sekadar pergaduhan adik-beradik ketika 
itu, malah terus berlaku dari semasa ke semasa yang kerananyalah Allah s.w.t. 
mengutuskan RasulNya, silih-berganti hingga kepada Rasul terakhir Nabi Muhammad 
s.a.w. Tujuan utama kebangkitan Rasul-Rasul itu adalah untuk memperbetulkan 
perjalanan hidup manusia dan menyelesaikan masalah yang dihadapi mereka. 

Kita ini sedang berada pada penghujung zaman (akhir zaman). Alam ini sudah amat 
uzur. Dunia ini sudah terlalu tua. Apa yang anehnya ialah dunia ini semakin hari 
semakin berhias cantik, kelihatan semakin indah dan lebih menarik, seolah-olah sedang 
berada pada zaman remajanya, sedangkan hakikatnya tidak. Kalaulah dunia ini boleh 
dibayangkan seperti seorang yang amat tua, dan si tua itu asyik berhias cantik dan 
berperangai seperti orang muda, tentu dapat dibayangkan masalah-masalah yang 
dihadapinya. 

Umat Islam sepatutnya menjadi umat contoh, umat yang terbaik yang diciptakan Allah 
s.w.t. Tetapi oleh sebab berbagai-bagai masalah yang dihadapi, mereka berubah 
menjadi “Pak Turut”, menurut jejak langkah umat yang tidak sealiran dengan 
mereka. Kerana itu agama mereka tercicir dan langkah mereka pun pendek, tidak dapat 
menuruti bangsa yang menjadi ikutan mereka. Maka tidak hairanlah masalah mereka 
semakin bertambah. Oleh itu, persoalan masalah yang dihadapi oleh umat Islam kini 
perlu dibentangkan untuk dicari penyelesaiannya sekadar yang kita mampu. 

MENGENALI UMAT CONTOH 

Berdasarkan kepada pernyataan al-Quran, manusia pada masa sebelum dibangkitkan 
oleh ajran Nabi Muhammad s.a.w., sedang berada di tepi tebing kemusnahan dan 
kehancuran. Kemudian, mereka diselamatkan oleh corak kehidupan baru yang 
berdasarkan al-Quran. Manusia yang berada dalam kegelapan kufur telah diterangi 



oleh cahaya iman, daripada pengabdian diri kepada makhluk Allah s.w.t., kepada 
pergantungan dan penyerahan diri kepada Allah s.w.t. 

Dengan hidayat daripada Allah s.w.t. dan petunjuk daripada Nabi Muhammad s.a.w., 
suatu perubahan yang amat besar berlaku ke atas masyarakat jahiliah ketika itu, 
berubah daripada masyarakat yang sedang berpecah-belah dan bermusuh-musuhan 
kepada umat yang bersatu serta berkasih saying. Daripada berpegang kepada nilai 
hidup yang berteraskan kepada hawa nafsu, mereka berubah daripada mematuhi 
perintah Allah s.w.t. yang sentiasa mengharapkan keredhaan dan keampunanNya. 

Masyarakat Arab Jahiliah menerima perubahan yang begitu besar, hingga mereka 
menjadi sebaik-baik umat yang diciptakan oleh Allah s.w.t. di atas muka bumi untuk 
dicontohi. Firman Allah s.w.t., maksudnya: 

“Kamulah sebaik-baik umat yang dikeluarkan bagi manusia.” (Ali ‘Imran 3: 110) 

Umat Nabi Muhammad s.a.w. pada zaman kebangkitannya bukan sahaja disifatkan 
sebagai sebaik-baik umat seperti di dalam ayat tadi, malah disebutkan sebagai: 
Maksudnya: “Dan bagi Allah kemuliaan, bagi RasulNya dan bagi orang-orang mukmin.” 
(al-Munafiqun 63: 8) 

Kemuliaan yang dimiliki oleh orang-orang Islam itu berpunca daripada mereka 
memohon kepada Allah s.w.t. Firman Allah s.w.t., maksudnya: 

“Sesiapa yang menghendaki kemuliaan, maka bagi Aliahlah segala kemuliaan.” (Fatir 
35: 10) 

“Apakah dicari kemuliaan di sisi mereka (orang-orang kafir), maka sesungguhnya 
kemuliaan itu bagi Allah semuanya.” (al-Nisa’4: 139) 

Umat Islam tidak lagi berasa rendah diri dalam keadaan hina kerana ditindas oleh 
musuh, m alah mereka sudah berubah menjadi gagah dan bertaraf tinggi. 

“Dan jangan kamu berasa hina dan jangan berdukacita, kamulah yang lebih tinggi, jika 
kamu beriman (kepada Allah).” (Ali ‘Imran 3: 139) 

Dengan perubahan sikap dan dengan pergantungan kepada Allah s.w.t. serta 
penyerahan diri kepadaNya, serta patuh kepada titah perintahNya, umat Islam telah 
lahir sebagai umat contoh. Hasilnya mereka mendapat kemenangan. Negeri-negeri 
baru dibuka dan diteroka untuk memperkenalkan Islam. Sebuah demi sebuah negeri 
musuh jatuh ke tangan Islam. Kepalsuan terbongkar dan jatuh tersungkur ke bumi. 
Kebenaran daripada Allah s.w.t. terserlah dan tertegak gagah. Kemenangan demi 
kemenangan, dalam segala lapangan penghidupan dicapai oleh umat Islam. Agama 
mereka tertegak dan menegak tinggi menjulang langit.Umat Islam menjadi gagah dan 
mulia. 



Tetapi sekarang di mana semuanya itu? Segala kehilangan itu? Di mana kemuliaan dan 
ketinggian yang pernah suatu ketika dahulu menjadi milik kita? Mengapa perpecahan 
dan permusuhan terus wujud dalam masyarakat Islam? Mengapa agama yang menjadi 
pegangan mereka kelihatan macam terpisah daripada mereka? Apakah masalah- 
masalah yang dihadapi sekarang, sehingga membenamkan kekuatan umat ke dalam 
bumi? Dengannya kita kelihatan seperti tidak bermaya. Apakah penyelesaian bagi 
semua masalah ini? 

PERMASALAHAN UMAT JAHILIAH DAHULU DAN UMAT JAHILIAH SEKARANG 

Memang benar umat Islam sedang menghadapi masalah, sama ada masalah 
antarabangsa atau masalah kebangsaan. Malah dalam sesuatu kelompok kecil dalam 
sebuah masyarakat kecil pun, tidak terlepas daripada masalah, ada yang besar dan 
ada yang kecil, ada yang amat penting dan ada yang kurang penting. Semuanya akan 
bergantung kepada sejauh mana kita peka dengan permasalahan ummah yang wujud, 
dan dari sudut mana kita melihat permasalahan itu. 

Bagi memudahkan kita mengenali masalah-masalah yang dihadapi oleh umat Islam, 
eloklahkita melihat kembali sejarah kebangkitan umat di samping melihat dan meneliti 
peringatan-peringatan al-Quran al-Karim yang menggariskan panduan kepada umat 
Islam. Semoga dengan penelitian ini semua itu akan memudahkan kita melihat 
permasalahan kita bagi dicari penyelesaian yang benar-benar diperlukan ini. 

Pada zaman pra-lslam, manusia dalam sejarahnya telah mengikut cara hidup jahiliah. 
Cara hidup itu telah digambarkan oleh Jaafar Ibn Abi Talib dih adapan Najashie (Mahraj 
Habashah) ketika beliau berhadapan dengannya semasa perpindahan pertama berlaku. 
Jaafar menjelaskan kepada Najashie tentang sifat-sifat utama cara hidup masyarakat 
jahiliah dengan katanya yang bermaksud: “Kami dahulunya adalah orang-orang jahiliah. 
Pada zaman itu kami menyembah berhala, memakan bangkai, menyakiti (memusuhi) 
jiran tetangga, melakukan berbagai-bagai perlakuan keji dan mungkar. Orang yang kuat 
di kalangan kami menindas dan menganiaya orang yang lemah (dan bermacam-macam 
lagi), sehingga agama Islam didatangkan kepada kami lalu berubahlah kami menjadi 
umat baru (Islam)...” 

Jahiliah sebenarnya merupakan suatu system hidup yang mempunyai kepercayaan 
beragama dan peraturan hidup serta hukum-hakamnya sendiri. Hal ini diakui sendiri 
oleh al-Quran al-Karim, bahawa mereka ada kepercayaan terhadap Tuhan. 

“Dan jika kamu bertanya mereka, siapakah yang menciptakan segala langit dan bumi 
serta menjadikan matahari dan bulan, nescaya mereka berkata Allah.” (al-‘Ankabut 29: 
61) 

“Dan jika kamu bertanya mereka, siapakah yang menurunkan hujan dari langit, lalu 
dengannya dihidupkan bumi yang gersang, nescaya mereka berkata Allah.” 

(al-‘Ankabut 29: 63) 



Meskipun begitu tepat jawapan mereka tentang pencipta alam semesta, dengan 
mengaku Aliahlah yang melakukan segala-galanya, akan tetapi yang sebenarnya 
mereka membohongi diri mereka sendiri. Mereka hanya melahirkan pendapat seolah- 
olah mereka beriman, sedangkan pada hakikatnya mereka tidak beriman. Al-Quran 
sendiri menyebut dan membongkar rahsia hati mereka. 

“Kalau kamu bertanya mereka: Siapakah menciptakan mereka, nescaya mereka 
menjawab Allah. Maka bagaimanakah mereka dapat dipalingkan daripada menyembah 
Allah yang sebenar (kepada menyembah yang lain) dan (Allah mengetahui) ucapan 
Muhammad s.a.w., ‘Ya Tuhanku sesungguhnya mereka itu adalah kaum yang tidak 
beriman.’ Maka berpalinglah (hai Muhammad) daripada mereka dan katakanlah: Salam 
(selamat tinggal semuanya), kelak mereka akan mengetahui (nasib mereka yang 
buruk).” (al-Zukhruf 43: 87 - 89) 

Golongan yang serupa dengan itulah, al-Quran mengesahkan lagi: 

“Dan ada di antara manusia (orang jahiliah) yang berkata: ‘Kami beriman dengan Allah 
dan dengan hari akhirat’, tetapi sebenarnya mereka tidak beriman, mereka hanya 
menipu Allah, dan orang-orang yang beriman denganNya, sedang sebenarnya, mereka 
tidak menipu melainkan diri mereka sendiri, cuma mereka tidak sedar. Dalam hati 
mereka ada penyakit (hati) lalu Allah menambahkan lagi sakit itu dan bagi mereka azab 
yang bersangatan pedih sebagai balasan kepada apa yang mereka dustakan.” (al- 
Baqarah 2: 8 -10) 

Manusia-manusia jahiliah mengakui kewujudan Allah s.w.tdan mempercayai 
kekuasaan dan penciptaanNya. Pada waktu yang sama, mereka tidak menyembah dan 
mengabdikan diri kepada Allah s.w.t. dengan sebenar-benar pengabdian. Mereka 
menyembah dan mempercayai sesuatu yang lain daripada Allah s.w.t. Kerana itu, Allah 
s.w.t. menurunkan perintahnya, maksudnya: 

“Sesungguhnya kami turunkan kepada engkau (hai Muhammad) kitab al-Quran dengan 
(membawa) kebenaran, maka sembahlah Allah dengan seikhlas-ikhlas hati kerana 
agamaNya. Ingatlah hanya kepunyaan Allah, agama yang bersih dan murni.” (al-Zumar 
39: 2- 3) 

Malangnya orang-orang jahiliah tetap tidak mahu menerima semuanya itu, mereka 
masih berkeras hendak menyembah juga berhala-hala yang mereka ciptakan dengan 
tangan mereka sendiri.Apabila ditanya mengapa mereka berbuat demikian? Mereka 
menjawab, seperti yang Allah s.w.t. kisahkan di dalam al-Quran: 

“Dan mereka-mereka yang mengambil pelindung (menyembah) selain daripada 
Allah, mereka beralasan: Kami tidak menyembah mereka, melainkan supaya mereka 
mendekatkan kami kepada Allah dengan sedekat-dekatnya.” (al-Zumar 39: 3) 

Sebenarnya perbuatan dan alasan seperti ini hanya rekaan mereka semata-mata, 
sedangkan Allah s.w.t. sendiri tidak mengizinkan mereka berbuat demikian. Kerana itu, 



di hujung ayat yang tersebut di atas itu (al-Zumar 39: 3) Allah s.w.t. menyanjung dengan 
firmanNya yang bermaksud: 


“Sesungguhnya Allah akan menghukum (memutuskan) di antara mereka tentang apa 
yang mereka berselisih padanya. Sesungguhnya Allah tidak memberi hidayat kepada 
orang yang amat pendusta lagi amat kufur.” (al-Zumar 39: 3) 

Al-Quran menyebut lagi, maksudnya: “Apakah hukm (undang-undang) jahiliah yang 
mereka kehendakkan dan (hukum) siapakah yang lebih baik daripada (hukum) Allah 
bagi orang-orang yang yakin.” (al-Ma’idah 5: 50) 

Jahiliah juga merupakan suatu sentimen perkauman sempit yang menjadikan mereka 
patuh dan tunduk kepada sentimen itu, sehingga sukar untuk menerima perubahan. 
Mereka lebih kukuh berpegang kepada cara hidup yang mereka pusakai daripada 
nenek-moyang mereka: 

“Dan apabila dikatakan kepada mereka: Marilah kamu semua mengikut kepada apa 
yang diturunkan oleh Allah dan kepada Rasul lalu mereka itu berkata cukup 
memadailah bagi kami apa yang kami dapati daripada bapa-bapa kami meskipun bapa- 
bapa mereka itu tiada pengetahuan suatu apa pun dan tidak pula mendapat petunjuk.” 
(al-Ma’idah 5: 104) 

Masyarakt jahiliah amat sombong dan besar diri dengan apa yang mereka miliki. Di 
dalam hati mereka penuh dengan kesombongan itu. Kerana itu Allah s.w.t. menjadikan 
hati-hati mereka penuh dengannya. 

“Dijadikan kepada mereka yang kafir kesombongan di hati mereka yang dikenali 
dengan kosombongan jahiliah.” (al-Fath 48: 26) 

Kesombongan itu menyebabkan mereka memandang rendah akan Rasul: 

“Dan mereka (orang-orang jahiliah) berkata: Mengapa Rasul itu memakan makanan 
dna berjalan-jalan di pasar-pasar. Mengapa tidak diturunkan kepadanya seorang 
Malaikat yang boleh membantu memberi peringatan (kepada kamu). Atau dicampakkan 
sahaja keapdanya harta berharga (dari langit) atau dia mempunyai sebidang dusun 
(kebun) yang dapat dimakan hasilnya. Berkata lagi orang-orang zalim (kafir) itu: 
Tiadalah yang kamu ikut itu melainkan seorang lelaki yang kena sihir.” (al-Furqan 25: 7 
- 8 ) 


Umat jahiliah adalah suatu umat yang suka menegakkan kebatilan dan memerangi 
kebenaran. Apa yang mereka warisi itulah pegangan mereka. Apa sahaja bukti yang 
dibawa untuk meruntuhkan kepercayaan sesat mereka, tetap mereka sangkal dan 
berpegang kepada kepercayaan mereka juga. Ketika orang-orang jahiliah tidak 
mempercayai al-Quran, Allah s.w.t. mencabar mereka agar menandingi ciptaan Allah 
s.w.t. dengan ciptaan mereka: 



“Dan jika kamu ragu-ragu tentang (aurat) yang Kami turunkan ke atas hamba Kami 
(Muhammad) maka perbuatkanlah olehmu satu surah seumpamanya dan jemputlah 
saksi-saksi kamu selain daripada Allah. Jika kamu orang yang benar. Jikalau tidak 
kamu lakukan dan tak akan dapat kamu lakukan, yang demikian itu, maka takutlah 
kepada api neraka yang bahan bakarnya ialah manusia dan batu-batu yang disediakan 
untuk orang-orang kafir.” (al-Baqarah 2: 23 - 24) 

Orang-orang jahiliah sengaja menolak kebenaran yang terbentang di hadapan mata 
mereka, setelah mereka meminta bukti itu dan dibuktikan dengan jayanya oleh Nabi 
Muhammad s.a.w. Di antara peristiwa yang berlaku ialah bulan terbelah dua, seperti 
yang dikisahkan di dalam ayat-ayat ini: 

“Telah hampir (kedatangan) hari kiamat dan telah terbelah dua bulan. Jika mereka 
(orang-orang jahiliah) melihat suatu petanda (yang jelas tentang kenabian Muhammad 
s.a.w.), mereka berpaling daripadanya dan berkata: Semuanya itu adalah perbuatan 
sihir yang berterusan. Mereka mendustakan dan mengikut hawa nafsu mereka, sedang 
pada tiap-tiap hal yang berlaku telah ada ketetapannya.” (al-Qamar 54: 1 - 3 ) 

Masyarakat jahiliah tidak berhenti setakat sekadar yang tersebut itu sahaja. 

Permusuhan dan penolakan mereka terhadap Nabi Muhammad s.a.w. dan Islam yang 
dibawanya terus dipertingkatkan hingga mereka mengambil keputusan untuk 
membunuh baginda seperti yang Allah s.w.t. sebutkan di dalam al-Quran: 

“Dan ingatlah ketika orang-orang kafir (Ouraish) memikirkan tipu-daya mereka 
terhadapmu untuk menangkap dan memenjarakan kamu atau membunuhmu atau 
mengusir kamu (keluar dari Makkah). Mereka memikirkan tipu-daya yang kotor dan 
Allah menggagalkan tipu-daya itu dan Aliahlah sebaik-baik pembalas kepada tipu-daya 
mereka.” (al-Anfal 8: 30) 

Daripada urutan sejarah yang tersebut, fahamlah kita bahawa masyarakat Arab jahiliah 
dahulu mempunyai masalah-masalah yang begitu ketara. Kerananya Allah s.w.t. 
membangkitkan RasulNya, Muhammad s.a.w., untuk menyelesaikan masalah-masalah 
itu. Dengan petunjuk utusan dan dengan bimbingan Nabi Muhammad s.a.w. msalah 
masyarakat jahiliah terhurai, lalu mereka berubah menjadi umat Nabi Muhammad s.a.w. 
yang amat setia kepada jalan yang dibawa oleh baginda. Mereka hidup mulia dan 
menjadi contoh utama. 

Zaman berlalu begitu pantas. Umat Nabi Muhammad s.a.w. telah berubah dengan 
berbalik semula kepada zaman jahiliah yang disifatkan oleh Sayyid Qutub sebagai 
“Jahiliah Kurun Dua Puluh”. 

Al-Quran pula menyatakan, maksudnya: 

“Maka datanglah sesudah mereka (yang dahulu) generasi baru (yang jahat dan ingkar) 
yang mewarisi al-Kitab. (Mereka tidak mempedulikan al-Kitab), tetapi lebih 
mementingkan harta benda dunia yang rendah (mutunya), lalu mereka berkata ‘Allah 
akan memberi ampun kepada kami.” (al-‘Araf 7: 169) 



Ayat tersebut itu meskipun pada hakikatnya mengisahkan hal orang-orang yang diberi 
Taurat tetapi tidak mempedulikan kitab Allah s.w.t. itu, akan samalah bandingannya 
dengan umat yang diberi al-Quran tetapi meninggalkan aturannya kerana hal-hal 
keduniaan yang sempit, yang mereka kejarkan sehingga membelakangkan petunjuk al- 
Quran yang dengannya menimbulkan masalah demi masalah: 

Seterusnya al-Quran lebih jelas menyatakan, maksudnya: 

“Maka datanglah sesudah mereka angkatan baru yang meninggalkan solat dan 
menurut hawa nafsu, maka kelak akan tersesat dari jalan yang benar kecuali orang- 
orang yang bertaubat, beriman dan beramal soleh. Maka mereka itulah yang akan 
masuk syurga dan tidak teraniaya sedikit pun.” (Mariam 19: 59 - 60) 

Umat Islam pada hari ini lebih mirip kepada apa yang disebut di dalam ayat-ayat tadi 
yang meskipun tidak boleh dikatakan ayat-ayat itu bulat-bulat ditujukan kepada kita 
secara khusus. Akan tetapi fakta dan fenomena umum seolah-olah menepati dengan 
keadaan umat Islam kini. 

MASALAH BESAR YANG DIPANDANG KECIL 

Apabila kita berhadapan dengan tajuk masalah umat Islam pada hari ini tentu ada yang 
lebih suka melihat masalah-masalah yang ketara di hadapan mata kita untuk dijadikan 
bahan perbincangan seperti masalah perpaduan, kepincangan organisasi, kelembapan 
ekonomi, kemerosotan mutu pelajaran dan teknik, masalah budaya Islam dan budaya 
barat, fenomena keruntuhan akhlak, penyalahgunaan dadah dan lain-lain. Akan tetapi 
di dalam kertas ini, sengaja melewati pandangan dan perhatian kepada masalah- 
masalah itu untuk ditunjukkan masalah lain yang lebih besar dan lebih parah risikonya 
kepada umat Islam. 

Masalah sebenar yang dihadapi oleh umat Islam ialah masalah berbangkit yang 
kerananya Rasul-Rasul dibangkitkan seorang demi seorang sejak daripada Nabi Adam 
a. s. kepada Nabi Muhammad s.a.w., untuk menyelesaikannya. Masalah-masalah itu 
adalah seperti berikut. 

Masalah Iman dan Taghut (Syaitan dan Sekutu-Sekutunya) 

Allah s.w.t. mengingatkan manusia, maksudnya: “Dan sesungguhnya Kami telah 
mengutuskan Rasul pada tiap-tiap umat untuk menyeru mereka agar menyembah 
(menyerah diri) kepada Allah sahaja dan hendaklah menjauhkan diri pada daripada 
taghut.” (Nahl 16: 36) 

Persoalan iman adalah persoalan pokok yang menjadi punca kepada segala-galanya. 
Rasul diutuskan untuk menjelaskan persoalan itu dengan sebaik-baiknya; untuk 
membimbing manusia ke jalan yang benar, jalan menuju Allah s.w.t. dengan 
membulatkan kepada Tuhan dan ketaatan kepadaNya di dalam serba-serbi bidang 
kehidupan. Jalan iman adalah jalan lurus. Jalan yang mendapat rahmat Allah s.w.t. di 
dunia dan di akhirat. Allah s.w.t. berfirman, maksudnya: 



“Jikalau sekiranya penduduk negeri-negeri (di dunia) beriman dan bertaqwa (kepada 
Allah) pastilah Kami (Allah) akan melimpahkan barakah (rezeki dan sebagainya) dari 
langit dan bumi. Tetapi mereka mendustakan (kufur dengan ayat-ayat Kami) maka Kami 
seksa mereka disebabkan perbuatan mereka sendiri.” (al-A’raf 7: 96) 

Oleh kerana persoalan pengukuhan iman dengan secara menjauhi taghut (syaitan dan 
sekutu-sekutunya) sudah dipandang remeh serta tidak mendapat tempat dalam senarai 
masalah umat, maka lenyaplah masalah itu ditimbun oleh masalah-masalah lain. 

Kerana itu, untuk menimbulkan dan mengukuhkan iman, maka perlulah ia digarap dan 
sentiasa dibaja dan dikawal daripada musuhnya. 

Di antara musuh utama kepada Islam itu ialah syirik dengan segala cabangnya, kufur 
dengan segala keadaannya, maksiat dengan selok-beloknya. 

Masalah kemerosotan ekonomi, kebimbangan dan ketakutan yang lahir daripada 
keadaan kesusahan dan kepapaan hidup sebenarnya tidak boleh dipisahkan daripada 
masalah keimanan dan ketaqwaan kepada Allah s.w.t. Segala rezeki yang 
dianugerahkan Allah s.w.t. kepada manusia yang kelihatan naik turun keadaannya, juga 
bergantung kepada darjah keimanan tersebut. Cuba lihat kepada sepotong ayat Allah 
s.w.t., maksudnya: 

“Dan Allah telah memberikan suatu contoh (peringatan) dengan sebuah negeri yang 
dahulunya amat aman lagi tenteram. Rezeki didapati (datang) padanya melimpah-ruah 
dari segenap tempat. Tiba-tiba penduduknya (berubah) mengkufuri nikmat Allah 
(dengan menderhaka kepadaNya). Maka kerananya dibalas dengan memberikan pula 
mereka merasa kesusahan sehingga terjadi kelaparan dan ketakutan berpunca 
daripada perbuatan (kekufuran) yang mereka lakukan.” (Nahl 16: 112) 

Ayat ini jelas memberi gambaran bahawa masalah kemelesetan ekonomi hingga 
menyebabkan kebuluran kepada sebuah negeri yang dahulunya senang dan kaya-raya, 
adalah berpunca daripada sikap manusia yang tidak tahu berterima kasih kepada Allah 
s.w.t. Begitu juga masalah keamanan yang sentiasa mengancam manusia baik 
daripada masalah-masalah dalaman mahupun luaran yang menyebabkan manusia 
sekarang berada dalam kebimbangan danketakutan, juga berpunca daripada masalah 
iman. 

Orang yang beriman dan beramal soleh dengan sebenarnya akan terlepas daripada 
semua kebimbangan, ketakutan dan kedukacitaan itu. Allah s.w.t. berfirman, 
maksudnya: 

“Sesungguhnya orang yang beriman dan beramal segala yang soleh, mendirikan solat 
dan mengeluarkan zakat, bagi mereka itu pahala dari sisi Tuhan mereka, dengannya 
mereka tidak akan berasa sebarang ketakutan dan mereka tidak pula berdukacita.” (al- 
Bagarah 2: 277) 



Persoalan kemerosotan ekonomi yang membawa kepada masalah kemiskinan yang 
menjadi focus utama masyarakat Islam kini sehingga menjadikan masalah itu masalah 
besar yang mesti diperangi habis-habisan, sebenarnya jika ditinjau dari sudut al- 
Sunnah, apakah ianya benar-benar masalah besar dan berat, maka kita akan dapati 
masalah itu kecil. 

Dalam sebuah hadis Rasulullah s.a.w. pernah bersabda, maksudnya: 

“Bukanlah kefakiran yang aku takut berlaku ke atas kamu, tetapi yang paling aku takut 
kekayaan dunia yang melimpah-ruah ke atas kamu, yang dengannya kamu berlumba 
(mengejar harta itu hingga lupa kepada Allah) sepertimana umat-umat lain sebelum 
kamu berlumba-lumba (mengejarnya) sehingga mereka binasa sepertimana kamu juga 
akan binasa.” 

Masalah Keraguan Terhadap Islam 

Islam yang diimani oleh umat Islam kini banyak yang boleh dipersoalkan tentang sejauh 
manakah kekuatan fahaman itu pada diri mereka. Apakah Islam telah diubahsuai untuk 
disesuaikan dengan selera dan zaman yang kita lalui ini, ataupun masih boleh 
dikatakan Islam itu tetap dengan keasliannya? Masalah ini ada hubungan dengan 
maruah bangsa dan agama, di mana ketinggian dan kehinaan umat Islam itu banyak 
bergantung kepada komitmen kepada hukum-hakam Allah s.w.t. Memadailah rasanya 
kalau kita lihat kepada sepotong ayat al-Quran iaitu: Maksudnya; 

“Bacalah kepada mereka berita tentang orang-orang yang kami datangkan keapda 
mereka ayat-ayat kami (hukum-hukum Allah) lalu mereka melepaskan diri (membuang 
danmeninggalkannya) daripada ayat-ayat itu. Maka syaitan pun menunggangi mereka 
sehingga mereka menjadi orang yang sesat. Kalau kami kehendaki, nescaya kami 
angkat darjat mereka dengan pelaksanaan hukum-hukum daripada ayat-ayat itu. Akan 
tetapi (mereka) menumpang di bumi (seperti hendak kekal selama-lamanya) dan 
menurutkan hawa nafsunya maka bandingan mereka itu sama seperti seekor anjing 
(yang terjulur lidahnya). Dihalau (dihina) ia menjulurkan lidahnya, dibiarkan sahaja pun 
dijulur juga lidahnya, yang demikian itu adalah bandingan kepada kaum (bangsa) yang 
mendustakan (membelakangkan) ayat-ayat Kami, maka ceritakanlah kisah-kisah itu 
moga-moga mereka berfikir. Amat buruklah bandingan kamu (bangsa) yang 
mendustakan ayat-ayat Kami dan kepada kami mereka sendirilah mereka berbuat 
zalim.” (al-A’raf 7: 175 - 177) 

Masalah Kejahilan Terhadap Islam 

Salah satu perkara yang benar, tetapi sukar hendak diakui ialah masalah kejahilan umat 
Islam terhadap Islam yang dipegang dan dianuti. Daripada kejahilan itu, timbullah 
tanggapan dan pegangan yang berbeza-beza terhadap Islam. Kerananya timbul 
perbalahan dan pertelingkahan yang kadang-kadang membawa kepada perpecahan 
dan permusuhan. Kerananya penghormatan kepada ilmu Islam itu sendiri tidak 
diberikan, yang menyebabkan ulama-ulama Islam dipandang rendah dan direndah- 
rendahkan. 



Rasulullah s.a.w. menerima wahyu pertama mengisahkan permasalahan ilmu. Di antara 
tugasnya juga mengembangkan dan menyebarkan ilmu. Dalam hierarki ilmu, maka ilmu 
yang membawa manusia kepada beriman kepada Allah s.w.t. (ilmu makrifat) adalah 
ilmu yang tertinggi sekali yang perlu diberi perhatian dan kehormatan. Apabila ilmu itu 
dipandang ringan dan enteng maka berkembanglah ilmu yang menyesatkan manusia 
dari Allah s.w.t. 

Jika dilihat daripada perkembangan ilmu dalam system pendidikan umum di dalam 
masyarakat Islam hari ini, kita akan dapati perkembangan ilmu-ilmu yang berasaskan 
kepada menjaga kepentingan hidup dunia begitu pesat dan begitu luas cabang dan 
bidangnya. Ilmu-ilmu dalam bidang bahasa dan sastera, dalam ekonomi dan 
pengurusan, dalam sains dan teknologi kelihatan sentiasa berkembang pesat dan 
pantas. Tetapi ilmu-ilmu dalam bidang mengenali Allah s.w.t. seolah-olah seperti telah 
beku dan kaku. Ilmu-ilmu tentang syariah pun demikian juga. Kerananya maka, tarikan 
terhadap ilmu-ilmu Islam akan berkurangan. Apabila ini berlaku maka kejahilan umat 
Islam semakin parah, akhirnya Islam tidak dikenali dengan baik maka kerananya timbul 
masalah demi masalah. 

Masalah paling besar yang dihadapi oleh umat Islam dari dahulu hingga sekarang ialah 
kemurkaan dan kutukan Allah s.w.t. Hal ini telah berlaku, sedang berlaku dan akan 
berlaku ke atas umat Islam secara khusus, kerana merekalah umat yang diberi hidayah 
tetapi ada yang menolak hidayah itu. Mereka diberi al-Quran tetapi tidak mengenali dan 
memahaminya. Mereka diberi jalan yang lurus, tetapi memilih jalan bengkang-bengkok 
kerana pujukan hawa nafsunya. 

Sekiranya berlaku kemurkaan dan kutukan Allah s.w.t., maka malapetaka besar akan 
menimpa umat Islam yang akan menyebabkan kesengsaraan di dunia dan keazaban 
yang dahsyat di akhirat. Firman Allah s.w.t., maksudnya: 

“Maka adapun orang-orang yang beriman dan beramal soleh, Allah akan 
menyempurnakan pembalasan (pahala) baik mereka dan menambah untuk mereka 
sebahagian daripada kurniaNya. Adapun orang yang enggan (mengingkari perintah) 
dan menyombong diri (menolak kebenaran), maka Allah akan menyeksa mereka 
dengan seksaan yang pedih dan mereka tidak akan memperolehi bagi diri mereka 
pelindung (pembela) dan penolong (pembantu), selain daripada Allah.” (al-Nisa’ 4: 173) 

FirmanNya lagi yang bermaksud: 

“Dan peliharalah dirimu daripada melakukan fitnah, kerana seksaan Allah terhadap 
kesalahan itu tidak sahaja terkena kepada orang yang melakukan kezaliman itu secara 
khusus sahaja (malah terkena kepada semua) dan ketahuilah bahawa Allah itu amat 
keras seksaannya.” (al-Anfal 8: 25) 

Dalam sebuah hadis Rasulullah s.a.w. pernah bersabda yang bermaksud “Hendaklah 
kamu menyuruh melakukan ‘makruf dan menegah mereka melakukan ‘mungkar’ kalau 
tidak, Allah akan menurunkan azabNya ke atas manusia.” 



Sebenarnya amat banyak lagi keterangan-keterangan dari al-Quran dan al-Sunnah 
tentang ancaman Allah s.w.t. terhadap umat Islam yang merupakan sebesar-besar 
masalah yang perlu difikirkan dengan serius untuk mengelakkan azab tersebut. 
Penyelesaian perlu difikirkan dan dicari secara bersungguh-sungguh untuk mengatasi 
masalah itu. Bukan sahaja untuk melepaskan diri daripada masalah di dunia ini sahaja 
malah akan sampai ke akhirat nanti. 

PENYELESAIAN 

Setelah mengenali sepintas lalu tentang masalah-masalah pokok umat Islam kini, tanpa 
menafikan ada banyak lagi masalah lain, dengan segala cabangnya, yang tidak 
disebutkan di sini kerana menjaga ruang dan masa, maka pada hemat saya, terlebih 
dahulu perlulah kita memahami bahawa tidak ada jalan ringkas danpendek untuk 
menyelesaikan masalah besar yang dihadapi itu. Masalah-masalah itu telah lama 
berakar umbi dalam masyaarakat Islam, yang bermula sejak dari zaman keruntuhan 
Islam hingga kini. Kita hanya mewarisi masalah-masalah itu daripada orang-orang 
terdahulu danmenyedari akan akibatnya sekarang, dan perlu akan penyelesaian. 

Masyarakat jahiliah yang disebutkan pada permulaan tulisan ini telah menghadapi 
berbagai-bagai masalah yang disifatkan oleh al-Quran sebagai: 

“Dan kamu (masyarakat jahiliah) sedang berada di tepi tebing neraka (kemusnahan) 
maka kamu diselamatkan (oleh Islam) daripadanya.” (Ali ‘Imran 3: 103) 

Ayat ini memberi suatu jalan penyelesaian kepada umat Arab ketika itu dengan memilih 
Islam sebagai suatu cara hidup bagi menyelesaikan semua masalah yang dihadapi. 
Kalau mereka telah berjaya, maka tentu juga kita boleh berjaya dengan memilih Islam 
sebagai suatu pilihan utama. 

Islam sebagai suatu pilihan untuk menyelesaikan masalah, bukan Islam yang sekerat- 
kerat dan mengikut selera, malah Islam yang sebenar yang disebut oleh Allah s.w.t. di 
dalam al-Quran, maksudnya: 

“Wahai orang yang beriman, masuklah ke dalam Islam keseluruhan (kesemuanya) dan 
janganlah kamu turut langkah-langkah syaitan. Sesungguhnya syaitan itu musuh kamu 
yang paling nyata.” (al-Baqarah 2: 208) 

Program utama bagi penyelesaian ini adalah dengan mengatur strategi untuk pulang 
kepada Islam secara yang lebih serius dan berkesan. Bukan dengan cakap dan 
lambang-lambang yang tidak bermakna. 

Langkah penerapan nilai-nilai Islam ke dalam pentadbiran kerajaan adalah suatu 
langkah yang baik dan perlu diberi sanjungan dan sokongan. Hal ini adalah suatu yang 
berguna untuk menyelesaikan masalah ummah. Apa yang perlu ditambah untuk lebih 
mengemaskan langkah tersebut ialah dengan meletakkan matlamat jangka waktu yang 



akan dicapai. Tanpa jangka waktu dalam proses penerapan nilai-nilai Islam seperti 
sekarang ini, menyebabkan semua pihak yang terlibat tidak akan mengetahui sampai 
bila penerapan itu hendak digarapkan. Kerananya maka ada pihak yang belum 
memulakan usahanya, mungkin pada pandangannya, masa masih terlalu lama lagi. 

Ada yang begitu laju dan amat cergas hingga mencurigakan orang lain dan berbagai- 
bagai lagi. Kerana itu sasaran dan jangkamasa perlu dibuat dengan jelas. 

Tanpa jangka waktu tertentu, program yang tersusun sukar dilaksanakan dengan baik. 
Program itu juga tidak dapat disemak: Manakah yang sudah dijalankan dan apa pula 
yang belum? Apakah tekanan yang patut diberi dan apa pula yang mesti diatasi 
segera? 

Dalam memenuhi keperluan asas penerapan nilai Islam, penumpuan ke arah 
memahamkan Islam secara menyeluruh perlu disegerakan. Program ini hendaklah 
menyeluruh dan serentak keseluruh negara, melalui berbagai-bagai cara, di antaranya 
mengadakan kelas-kelas khusus untuk pendedahan ini secara wajib yang dimasukkan 
ke dalam sebahagian daripada tugas harian dalam kerjayanya. 

Buku-buku agama yang difikirkan sesuai hendaklah dipilih dan dijadikan buku wajib 
yang mesti dibekalkan dan dipergunakan setiap hari sebagai bahan bacaan dan 
rujukan. 

Untuk membolehkan program ini lebih berkesan, maka hendaklah seboleh-bolehnya 
persoalan-persoalan Islam dijadikan sebagai suatu persoalan penting dalam temuduga- 
temuduga kenaikan pangkat, di samping soalan-soalan lain yang berhubung dengan 
kerjayanya. Kegagalan seorang Islam untuk menjawab soalan-soalan mudah mengenai 
Islam amatlah serius dan sepatutnya dijadikan penghalang kepadanya untuk mendaki 
ke jawatan yang lebih tinggi. 

Merujuk kepada Islam sebagai suatu penyelesaian masalah ummah, tentulah akan 
dirasakan terlalu umum untuk dilaksanakan dan seolah-olahnya tidak praktikal dalam 
bentuknya yang terlalu umum itu. Sebenarnya apabila kita merujuk kepada Islam 
sebagai suatu pilihan ertinya kita perlu meletakkan diri kita dan masyarakat dalam suatu 
keadaan yang seluruh potensi yang ada diletakkan di bawah kehendak Allah s.w.t. 
Meletakkan diri kita ke dalam senarai orang-orang yang beriman kepada Allah s.w.t. 
dengan sepenuh daya-upaya kita. Mengimani Allah s.w.t. sebagai Tuhan sebenar yang 
segala-galanya dirujukkan kepadaNya. Memahami diri kita sebagai insane yang tidak 
berdaya melainkan dengan izin Allah s.w.t. 

“Tidak ada daya dan kekuatan melainkan dengan izin Allah yang Maha Tinggi lagi Maha 
Adil.” 


Kita hendaklah bergantung dengan sebenar-benar pergantungan yang benar kepada 
Allah s.w.t. kerana kita akan mendapt pertolongan daripada Allah s.w.t. Firman Allah 
s.w.t., maksudnya: 



“Dan sesiapa yang bergantung dengan Allah, maka sesungguhnya diberi petunjuk 
kepada jalan yang lurus.” (Ali ‘Imran3: 101) 

Penyelesaian masalah umat Islam tidak seharusnya dipandang dari sudut yang sempit 
dalam jangkamasa yang singkat sahaja, malah perlu kepada penyelesaian yang luas 
dalam jangkamasa yang amat panjang. Penyelesaian masalah duniawi memang perlu, 
kerana di dunia kita sedang berpijak dan bekerja keras untuk kembali kepada Allah 
s.w.t. Tetapi kalau sekadar menyelesaikan masalah dunia sahaja, secara pandangan 
dan penyelesaian duniawi yang tidak dihubungkaitkan dengan masalah akhirat, maka 
bukanlah penyelesaian sebenar yang diperlakukan oleh umat Islam. Sebaliknya 
kalaulah masalah keakhiratan dapat dibereskan di dunia ini, dengan berusaha untuk 
menempah tempat yang baik di akhirat, maka itulah yang sebenarnya suatu 
penyelesaian yang memberi keuntungan yang sebenar. 

Pada zaman Rasulullah s. a. w. banyak masalah keduniaan tidak diselesaikan dalam 
jangka waktu yangpendek, masalah keamanan dan penindasan serta penganiayaan 
masyarakat Quraish (jahiliah) terhadap umat Islam di Makkah, juga masalah sosio- 
ekonomi yang melanda masyarakat Islam ketika itu, tidak diambil langkah segera oleh 
Rasulullah s.a.w. untuk menyelesaikannya. Contoh hidup yang dapat disaksikan; 
apabila berlaku semua yang tersebut itum ada sahabat yang datang mengadu kepada 
Rasulullah, meminta penyelesaian segera bagi masalah itu dengan sekurang- 
kurangnya berdoa memohon kepada Allah s.w.t. agar memberi pertolongan segera 
kepada mereka untuk mengatasi masalah kehidupan. Rasulullah s.a.w. bertindak 
mengumpulkan umat Islam yang berada di sekitarnya ketika itu dan memberi 
penjelasan di antara lain sabdanya: 

“...bahawa sesungguhnya orang yang sebelum daripada kamu (kerana mereka menjadi 
penganut Islam sebenar) mereka diseksa (oleh musuh) dengan menggunakan sikat 
besi sehingga tanggal daging daripada tulangnya, namun mereka tidak berganjak dari 
agamanya akan tetapi kamu gopoh (dengan tidak lebih banyak bersabar).” 

Masalah-masalah yang begitu banyak yang dihadapi oleh umat Islam menjadikan 
mereka seperti kelumpuhan tenaga yang boleh mematikan semangat untuk lebih kuat 
bekerja mengatasi masalah. Berdasarkan kepada Islam, maka ada yang merasakan 
bahawa Islam tidak berupaya untuk menghidupkan balik keadaan yang hampir lumpuh 
itu. Sebenarnya Islam mampu menyelesaikan masalah ummah. Lihat firman Allah s.w.t., 
maksudnya: 

“Wahai orang yang beriman, sahutilah (penuhilah) seruan Allah dan seruan Rasul 
apabila diseru kamu kepada sesuatu yang akan memberi kehidupan (yang lebih 
sempurna kepada kamu).” (al-Anfal 8: 24) 

Sayangnya seruan itu tidak disahut oleh umat Islam maka berlakulah masalah demi 
masalah. 



Untuk kembali kepada Allah s.w.t. bagi mendapatkan penyelesaian, umat Islam perlu 
mempunyai keyakinan yang bulat bahawa Islam mampu menyelesaikan masalah 
dalaman suatu jangka yang munasabah bagi mengatasi masalah lama yang 
mengongkong umat Islam. Rasulullah s.a.w. sendiri mengambil masa yang sesuai 
sebagai seorang Rasul akhir zaman bagi menyelesaikan segalanya. Begitu juga kita 
lebih memerlukan masa yang sesuai untuk melaksanakan kehendak Allah s.w.t. dalam 
masyarakat yang amat memerlukan penyelesaian secara Islam. 

Keyakinan kepada diri dan kepada agama Islam sebagai teras penyelesaian masalah, 
memerlukan kepada ilmu yang cukup dan kefahaman terhadap Islam yang sebenar. Hal 
ini hanya akan berlaku jika Islam difahami dan dikaji dari sudut pendangan Islam itu 
sendiri, bukan dari sudut pandangan orang luar (yang bukan Islam) bagi mengatasi 
masalah kita. 

Sekiranya diterima penyelesaian masalah ummah dalam bentuk yang disebutkan itu, 
maka langkah seterusnya ialah perlunya diubahsuaikan segala kegiatan kehidupan 
ummah seluruhnya agar selaras dengan kehendak Islam, secara yang berkesan dan 
bermaslahat (berfaedah). Apa yang tidak sesuai dengan Islam perlu ditukar sedikit demi 
sedikit, agar tidak menjadi suatu kegemparan. Cara hidup hendaklah dibiasakan 
dengan cara hidup Islam, melalui perubahanm, peraturan dan falsafah hidup yang 
bersendikan falsaah Islam. 

KESIMPULAN 

Selagi manusia bernama manusia dan selagi dunia ini tetap dengan sifat keduniaannya 
maka masalah-masalah hidup manusia dan dunia tidak akan habis. Umat Islam adalah 
suatu rumpun daripada rumpun-rumpun bangsa yang hidup di atas dunia ini, tentu 
sahaja menghadapi banyak masalah. Masalah umat Islam ada yang berpunca daripada 
dalam diri mereka sendiri, daripada sikap beragama tetapi tidak mahu berpegang 
sungguh-sungguh dengan ajaran agama mereka. Di samping itu, ada pula berpunca 
daripada permainan musuh yang sengaja mewujudkan masalah supaya mereka hidup 
dalam keadaan berpecah-belah. 

Kalau hendakdisenaraikan umat Islam kini, maka pandangan dan penumpuan kita akan 
tenggelam dalam menghadapi banyaknya masalah-masalah itu. Daripada masalah 
kebangsaan kepada masalah antarabangsa, daripada masalah individu kepada 
masalah keluarga, masyarakat dan negara. 

Punca utama masalah itu adalah kerana umat Islam telah jauh menyimpang daripada 
Islam itu sendiri. Allah s.w.t. telah membayangkan: 

“Dan sesungguhnya (agama Islam) yang Kami turunkan ini adalah jalanKu yang lurus 
maka hendaklah kamu ikutinya dan jangan sekali-kali kamu mengikut jalan-jalan yang 
lain, kelak jalan-jalan itu akan memporak-porandakan kamu (menyesatkan kamu) 
daripada jalan (Allah) yang sebenar. Yang demikian itu diperintahkan Allah kepaamu 
agar kamu bertagwa.” (al-An’am 6: 153) 



Untuk memperbaiki umat Islam yang sedang berada dalam berbagai-bagai masalah 
hidup, penyelesaiannya jelas daripada apa yang disabdakan oleh Rasulullah s. a. w., 
maksudnya: 

“Tidak akan menjadi baik umat ini melainkan dengan mencontohi apa yang boleh 
menjadi baik umat yang terdahulu.” 

Kepimpinan Rasulullah s.a.w. tetaplah menjadi tauladan. Demikian juga kepimpinan 
Khulafa al-Rasyidin dan para pemimpin Islam yang berpegang teguh kepada Islam. 
Oleh itu kepimpinan yang berdasarkan al-Quran dan al-Sunnah adalah salah satu cara 
yang mengatasi masalah umat. 

Sebenarnya apa yang mengizinkan agar sesuatu masalah itu terjadi adalah Allah s.w.t. 
Perlakuan manusia hanya sebab ke arah masalah-masalah itu. Oleh itu, apa yang 
paling mampu menyelesaikan masalah umat itu ialah petunjuk Allah s.w.t. jua. Oleh itu, 
merujuk kepada Allah s.w.t. dalam menyelesaikan masalah umat adalah sesuatu yang 
wajar, seperti firmanNya yang bermaksud: 

“Apakah Dia (Allah) yang menunjukkan kepada kebenaran, lebih patut (berhak) kamu 
ikutinya ataupun kamu hendak mengikut mereka yang tidak memiliki petunjuk, 
melainkan jika siberi petunjuk oleh Allah kepadanya, maka apakah kamu ini. 
Bagaimana kamu mambuat keputusan.” (Yunus 10: 35) 

Islam adalah agama Allah s.w.t. yang sentiasa untuk diikuti oleh sesiapa sahaja, 
sentiasa bersedia memberi jalan untuk menyelesaikan masalah umat dari dahulu 
hingga sekarang. Kekurangan umat Islam hanyalah pada keyakinan untuk kembali 
kepada Islam itu sepenuhnya. Kalau sudah ada keyakinan dan bersungguh-sungguh 
untuk menjadikan Islam sebagai penyelesai masalah, maka Allah s.w.t. akan menolong 
hambanya menyelesaikan masalah. 

“Dan sesiapa yang bertaqwa kepada Allah, akan dibukakan jalan keluar (penyelesaian 
masalahnya) baginya dan diberi rezeki kepadanya sehingga tidak teritung banyaknya.” 
(al-Talaq 65: 2 - 3) 

Kalau masalah hidup sudah ada jalan penyelesaian yang sebenar dan masalah 
ekonomi (rezeki) pula telah diatasi dengan banyaknya anugerah Allah s.w.t., maka 
tercapailah penyelesaian yang dikehendaki untuk masyarakat Islam. 

“dan kalau sekiranya penduduk sesebuah negeri beriman dan bertaqwa nescaya Kami 
bukakan kepada mereka keberkatan (pintu rezeki) dari langit dan bumi. Tetapi mereka 
mendustakan (membelakangi ayat-ayat Kami) maka Kami seksa mereka (dengan 
berbagai-bagai masalah) daripada perbuatan mereka sendiri.” (al-A’raf 7: 96) 



Jelaslah daripada ayat tersebut, punca masalah yang berlaku ke atas umat Islam 
adalah iman dan taqwa. Kalau masalah itu selesai maka yang lain-lainnya akan turut 
selesai dengan pertolongan Allah s.w.t. 

SARAN AN 

“Islam” dalam erti kata yang sebenar adalah sebenar-benar penyelesaian kepada 
masalah umat Islam hari ini. Oleh itu, usaha yang lebih giat perlu dilakukan untuk 
meyakinkan semua pihak bahawa Islam mampu menghadapi semua keadaan dan 
mampu menyelesaikan semua masalah kerana Islam berbentuk “agama rabbani” (lihat 
muka surat 103). 

Usaha memperdalamkan kefahaman Islam yang tidak sahaja terbatas kepada masalah- 
masalah ibadat yang sempit perlu digarapkan dalam bentuk yang lebih serius bagi 
menyampaikan gambaran sebenar tentang ruang lingkup Islam, kepada seluruh umat 
Islam yang tumpuannya perlu dibuat kepada golongan yang boleh mengubah keadaan 
dan berkuasa pula mengubahnya. 

Program kefahaman Islam mestilah disusun oleh semua jabatan dalam semua sector 
pentadbiran bagi memastikan sampainya seruan Islam yang lengkap kepada semua 
pihak dengan menggunakan “al-Hikmah”. 

Buku-buku tentang Islam yang boleh menolong mempercepatkan sampainya maklumat 
sebenar tentang Islam, perlu dikenal pasti oleh pihak yang berkuasa bagi tiap=tiap 
sector pemerintah untuk tujuan memilih dan mencadangkan buku itu sebagai buku 
bacaan peribadi yang memungkinkan mereka yang “lebih bodoh” memahami Islam 
secara bersebdiri di samping mengikuti program-program yang diatur. 

Penyelesaian masalah umat Islam bukan tertumpu kepada masalah dunia ini sahaja, 
tetapi perlu kepada penyelesaian yang lebih utama kepada masalah keakhiratan. Oleh 
itu, kemudahan-kemudahan tempat ibadat dan penyaksian tempat-tempat itu dengan 
kegiatan yang boleh menjaminkan kebahgiaan akhirat perlu dititikberatkan. 


Sekian. 



